[{"text_idx": "#000001", "text": "Hollandi esilastekirjanik Anna Maria Geertruida ehk Annie M. G. Schmidt (1911\u20131995) on meie mail pikemat aega valdavalt tuntud olnud oma Viplala lugudega, mis peale eestikeelset esmailmumist 1969. aastal Vladimir Beekmani to\u0303lkes said kiiresti populaarseks ja teenisid a\u0308ra ohtralt kordustru\u0308kke. Siiski peetakse kodumaal Schmidti paraadteoseks pigem illustraator Fiep Westendorpiga koosto\u0308o\u0308s valminud va\u0308ikelastele mo\u0303eldud jutukogu \u201eJip ja Janneke\u201c, mis meil alles pa\u0308rast iseseisvuse taastamist, 1996. aastal Marian Lavingi to\u0303lkes va\u0308lja anti."}, {"text_idx": "#000002", "text": "Algselt kirjutas Schmidt Jipi ja Jannekese lugusid Hollandi u\u0308hte mainekamasse ajalehte Het Parool. Hiljem koguti need kokku, nagu populaarsed lood ikka, ja anti va\u0308lja raamatutena (1953\u20131960). Niisiis ta\u0308histab teos ta\u0308navu juba oma 70. su\u0308nnipa\u0308eva, kusjuures menukuse kahanemist pole selle aja jooksul ma\u0308rgata ei kodumaal ega va\u0308ljaspool sedagi. To\u0303lgituna inglise, saksa, hispaania, hiina, poola jpt keeltesse on Jipi ja Jannekese lood leidnud igal pool sooja vastuvo\u0303tu ja saanud mitmeid kordustru\u0308kke. Ilmselt soovivad need, kellele teost kunagi on ette loetud, saadud lugemiselamust oma lastegagi jagada."}, {"text_idx": "#000003", "text": "Raamatu peategelased Jip ja Janneke on naabrilapsed, kes tihti koos aega veedavad. Raamatulugudes kirjeldatakse mudilaste toimetusi nii argipa\u0308evadel kui pu\u0308hade ajal. Lapsed ma\u0308ngivad kauboisid ja poodi, ujutavad paate ja korjavad lilli, ka\u0308ivad juuksuris ja loomaaias. Et aga suuremaks ei saa kasvada, ilma et miskit vahel veidi vussi ei la\u0308heks vo\u0303i omavahel ei riieldaks, tuleb Jipil ja Jannekesel sedagi ette. Olgugi lood lihtsad ja tavalised, on need kirjaniku poolt va\u0308ikeste lugejate jaoks suureks ja seikluslikuks kirjutatud \u2013 kogevad ju lapsed paljutki esimest korda. U\u0308htlasi annab Schmidt mudilasele suurepa\u0308rase vo\u0303imaluse koos Jipi ja Jannekesega nii mo\u0303ndagi la\u0308bi elada ja nii oma elukogemust kasvatada vo\u0303i siis toimuvat oma kogetuga vo\u0303rrelda. Paralleelide to\u0303mbamine on lihtne, kuna iga laps tunneb enda Schmidti tegelastes a\u0308ra \u2013 niivo\u0303rd ehedalt ja loomutruult on kujutatud Jippi ja Jannekest oma ro\u0303o\u0303mu- ja kurbusehetkedes, jonnipuhangutes ja heasoovlikkuses ning pidevas tegutsemisihas."}, {"text_idx": "#000004", "text": "Et mahukast, u\u0308le kolmesajaleheku\u0308ljelisest koondkogumikust oleks (ette)lugejal vo\u0303imalik kiiresti hetke ja olukorda sobivaim lugu leida, on raamatu lo\u0303pus lisaks sisukorrale ka temaatiline register, mis esitab palad teemade kaupa."}]